Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 40/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Hegykői petrezselyemgyökér«

EU-nr.: PGI-HU-02492 — 8.3.2019

BOB ( ) BGB (X)

1. Betegnelse

»Hegykői petrezselyemgyökér«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Hegykői petrezselyemgyökér« er en rodpersille, der produceres ved dyrkning af planten Petroselinum crispum L. De anvendte sorter er Eagle, Berliner Halblang (halvlange, tidlige sorter), Fakír og Arat (lange sorter).

Når den bringes i omsætning, har »Hegykői petrezselyemgyökér« en cylindrisk form, en længde på 200-300 mm, en diameter/bredde på mellem 20 og 40 mm og en vægt på mellem 50 og 150 g. Rodens krop er hvid som sne, glat og uden forgreninger. »Hegykői petrezselyemgyökér« adskiller sig fra andre rodpersillegrøntsager, idet den har en mere glat form, ikke har nogen forgreninger og har en intenst krydret smag og aroma.

»Hegykői petrezselyemgyökér« har følgende kemiske parametre:

— sukkerindhold: mindst 9 g/100 g i det friske produkt (vægtprocent)

— kalkindhold: mindst 30 mg/100 g i det friske produkt

— phosphorindhold: mindst 30 mg/100 g i det friske produkt.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Hegykői petrezselyemgyökér« dyrkes og høstes i det geografiske område beskrevet i punkt 4.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

»Hegykői petrezselyemgyökér« dyrkes i nærheden af Fertősøen i komitatet Győr-Moson-Sopron i den vestlige Transdonau-region i Ungarn. Den dyrkes inden for de administrative grænser for landsbyerne Hegykő og Fertőhomok i et område nord for hovedvejen, der løber gennem disse landsbyer og syd for Fertősøen.

5. Tilknytning til det geografiske område

Produktets tilknytning til det geografiske område er baseret på produktets kvalitet.

Den rodpersille, der dyrkes langs Fertősøen, har været kendt og populær i omkring 200 år nu. »Hegykői petrezselyemgyökér« adskiller sig fra rodpersille, der dyrkes andre steder i Ungarn, idet den har en snehvid farve, ikke har nogen forgreninger og har en intenst krydret smag og aroma. Dette skyldes jordbunden og klimaet ved Fertősøen og ved foden af Alperne.

Eftersom der er truffet foranstaltninger til bekæmpelse af oversvømmelse, gør den løse, dybtliggende, friske jord i den tørre søbund det muligt for rodgrøntsagens rødder at gro således, at de bliver dybe og glatte og uden forgreninger.

Udkanten af landsbyen Hegykő er en del af Fertősøområdet, og de fælles kendetegn for jordbundsbeskaffenheden er den heterogene, mosaiklignende placering, den aflejrede, lagdelte jordbundsprofil, den meget varierede mekaniske sammensætning, det høje CaCO3-indhold og en alkalinitet, som i nogle tilfælde er stærk.

Jorden ved Fertősøen har altid været præget af naturlige vandbevægelser. Lavereliggende områder oversvømmes ofte af vand fra Fertősøen, når vandstanden er høj, eller der er vedvarende nordenvind, og dette fører opløste salte og løst sand, siltjord og lerpartikler til de oversvømmede områder. De primærfaktorer, der påvirker jorddannelsen i området, er derfor sedimentaflejring og udfladende engjordsdannelse samt saltophobning og tilsaltning. Denne type jord er typisk grålig i farven og indeholder aflejringer og groft sand fra bunden af søen. Den er nem at bearbejde, men har stadig en god vandbalance, hvilket gør den velegnet til dyrkning af rodgrøntsager såsom »Hegykői petrezselyemgyökér«.

De høje kalk- og phosphorværdier for denne rodgrøntsag er resultatet af de primærfaktorer, der påvirker jorddannelsen ved Fertősøen, dvs. sedimentaflejring og udfladende engjordsdannelse samt saltophobning og tilsaltning.

De lokale klimaforhold er også gunstige for dyrkning af »Hegykői petrezselyemgyökér«, da dette område udgør Ungarns koldeste og vådeste slette. Middeltemperaturen er – 2 °C i januar og + 22 °C i juli med en årlig middeltemperatur på omkring + 10 °C. De lave sommertemperaturer er velegnede til dyrkning af »Hegykői petrezselyemgyökér«, eftersom dennes optimale dyrkningstemperatur er omkring 16 °C.

Den stærkt krydrede smag og aroma, som »Hegykői petrezselyemgyökér« har, skyldes det særlige klima ved Fertősøen. De lokale klimaforhold — især den lange vækstsæson, der skyldes det kølige, våde vejr — fremmer dannelsen af aromastoffer.

Den store vandmængde, der kræves under spiringen og den indledende vækstperiode for rodpersille, stammer fra regionens årlige nedbør på 650-700 mm.

Udbytteniveauerne er generelt forudsigelige takket være jordens vandindhold og grundvandspejlet i den enorme Fertősø, som ligger ca. 1 200-1 500 meter væk og sikrer den fugtighed, der kræves i betragtning af de fremherskende nord-nordvestlige vinde. Området er også velsignet med rigeligt solskin fra forår til efterår med op til 2 000 solskinstimer om året.

Det høje antal solskinstimer og den lange vækstsæson, der skyldes det kølige klima, fremmer dannelsen af sukker under modningen og giver »Hegykői petrezselyemgyökér« et højt sukkerindhold.

Regionens middeltætte sandholdige lerjord og klima er ideelt til produktion af rodgrøntsager såsom »Hegykői petrezselyemgyökér«. Den løse sedimentære sandjord giver roden dens glatte, uforgrenede form. Den lange vækstsæson, der skyldes det kølige, våde vejr, fremmer dannelsen af krydrede aromastoffer. Under modningen giver det høje antal solskinstimer roden et højt sukkerindhold.

Ud over jordbundsforholdene har de lokale dyrkningsmetoder en væsentlig betydning for udviklingen af den lange, uforgrenede »Hegykői petrezselyemgyökér«.

Der etableres højderygge i 40 cm dyb, pløjet jord om efteråret, hvor det pløjede areal er dynget op i 30 cm's højde i en afstand af 75 cm mellem midten af toppunktet, således at jorden har en jævn overflade. På toppen af højderyggen er der spredt 25-30 kornfrø pr. meter og række, i en dybde på 1-2 cm. Den lave sådybde har væsentlig betydning for, at planten spirer jævnt op af jorden. Finrulning løsner jorden, som er tilbøjelig til at sprække, hvilket også hjælper planten med fremspiring.

Takket være højderygsbeplantning og jordbundsforholdene forbliver roden uforgrenet og glat og kan høstes let og uden at blive beskadiget.

I første omgang foregår høsten manuelt og selektivt, indtil hele planten har nået et passende modningsniveau. Det kræver betydelig ekspertise at udvælge de rødder, der allerede kan høstes. Efter mekanisk løsnelse af jorden høstes planten manuelt, idet hele afgrøden høstes.

»Hegykői petrezselyemgyökér« er et kendt, anerkendt og efterspurgt produkt blandt forbrugerne. Dens betydning fremhæves i en doktorafhandling skrevet af Dénes Sándor ved Pécs' Universitet i 2012, der bærer titlen »A gasztronómia szerepe Magyarország idegenforgalmi földrajzában« [Gastronomiens aftryk på Ungarns turistkort], hvor han henviser til »Hegykői petrezselyemgyökér« som en af de typiske, lokale ingredienser i den vestlige Transdonau-region.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://gi.kormany.hu/foldrajzi-arujelzok

(1) EUT L 343 af 14.12.2012, s. 1.